Ce nu s-a știut despre Mioara Roman. Confesiunile Oanei, după moartea mamei ei
- Emma Cristescu
- 9 martie 2024, 21:00
Oana Roman a povestit că n-a trecut peste moartea Mioarei Roman și că îi este foarte greu. Ea a declarat că mama sa a fost un exemplu de demnitate, onoare și echilibru.
Oana Roman a povestit că îi este foarte greu fără Mioara Roman și încă nu a învățat să trăiască făra ea. Aceasta a mai spus că mama sa a fost un om care a făcut foarte mult bine și că a botezat peste 50 de copii orfani.
Oana Roman n-a trecut peste moartea mamei sale
"Încă nu am învățat să trăiesc fără ea. Este foarte greu. Cred că ea este bine. Eu și sora mea ne-am dus, înainte să o depunem la biserică, să ne luăm la revedere de la ea. Mi-a fost foarte frică de acel moment, dar ea a făcut ca acel moment să fie înălțător.
Era atât de senină, de frumoasă, de împăcată și de luminoasă, încât, așa cum a spus și părintele când a văzut-o, era evident că a plecat într-o călătorie absolut fabuloasă. Atunci am fost liniștită și sunt, pentru că știu că ea este foarte bine. Mama a făcut foarte mult bine. A influențat în mod pozitiv și decisiv viața multor oameni. Eu am învățat foarte multe lucruri de la ea. A fost un exemplu de demnitate, onoare și echilibru", a spus fiica Mioarei Roman.
Mioara Roman i-a fost mereu alături
Oana Roman a mai spus că mama sa mereu i-a fost alături și că a ajutat-o să treacă peste cele mai grele momente. Fiica lui Petre Roman a declarat că Revoluția a apropiat-o foarte mult de Mioara Roman.
"În momentele grele, în care noi eram pierduți, ea a fost mereu vocea rațiunii. Chiar și în cele mai grele momente din viața ei a fost în echilibru. Foarte rar se pierdea cu firea. Avea o forță extraordinară de a lua o decizie în momentele dificile.
Zilele Revoluției ne-au legat foarte mult, pentru că tata era plecat, iar sora mea nu mai locuia cu noi. În acele zile am fost doar noi două. Le-am trecut singure, neștiind ce o să urmeze. A fost foarte greu", a spus fiica Mioarei Roman, la Antena 3 CNN.
Oana Roman vrea să scrie o carte despre mama sa
Oana a mai spus că Mioara Roman a ajutat foarte mulți copii și că i-a ajutat pe cei cu note mari să își facă o carieră. Ea a declarat că va scrie o carte despre tot ce a făcut mama sa pentru tinerii din țară.
"Încă din anul 1990 a insistat să se înființeze, la nivelul Guvernului, un departament special, care să aibă grijă de copiii instituționalizați din România. Mama a vizitat zeci de cămine de copii din țară. Ce a văzut acolo a făcut-o să nu mai doarmă niciodată fără somnifere.
Ea nu a mai putut să doarmă niciodată după ce a văzut în acele lagăre, pentru că erau precum niște lagăre. Ea a făcut ca aceste instituții să fie ajutate.
Nu cred că a vorbit niciodată despre acest subiect. Apoi a început să ajute copiii care aveau nevoie de operații care nu se puteau face în România sau să-i ajute pe cei supradotați, care aveau nevoie de burse pentru a participa la olimpiade. În timpul slujbei de înmormântare, părintele Bogdan a povestit cum mama a venit cu peste 50 de copii orfani, pe care i-a botezat", a mai spus Oana Roman.